
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 17 iunie 2012               

PL-x 123/2012                     


                                                                 AVIZ
asupra proiectului de Lege privind completarea OUG nr.58/2010 - modificarea şi completarea Legii nr.571/2003 privind Codul fiscal şi alte măsuri financiar-fiscale
      În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind completarea OUG nr.58/2010 - modificarea şi completarea Legii nr.571/2003 privind Codul fiscal şi alte măsuri financiar-fiscale, trimis cu adresa nr. PL x 123 din 4 mai 2012 şi înregistrat cu nr. 31/314 din 7 mai 2012.
       Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
       Senatul, in calitate de primă Cameră sesizată, a adoptat proiectul de lege, ca urmare a depasirii termenului de adoptare, potrivit art.75 alin.(2) teza a III-a din Constitutia României republicată.
       Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 12 iunie 2012.
       Proiectul de lege are ca obiect de reglementare completarea OUG nr.58/2010 - modificarea şi completarea Legii nr.571/2003 privind Codul fiscal şi alte măsuri financiar-fiscale, în sensul scutirii de la plata impozitului pe venit a tichetelor de masă.
      Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr. 2865 din 15 decembrie 2011, prin care nu susţine adoptarea acestei iniţiative legislative şi avizul negativ al Consiliului Legislativ nr.1210 din 16 noiembrie 2011.
      În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât, aceasta nu respecta prevederile art. 7 din Legea nr. 69/2010 privind responsabilitatea fiscal-bugetară, nici prevederile art. 33 din Legea nr. 24/2000 privind normele de tehnică legislativă pentru elaborarea actelor normative, republicată, care reglemenează necesitatea efectuării studiului de impact. De asemenea, iniţiatorii trebuiau sa prevadă sursele de acoperire a micşorării veniturilor bugetare, conform art. 15 alin. (1) din Legea nr. 500/2002 privind finanţele publice.
      În raport de obiectul şi conţinutul reglementării, proiectul de lege face parte din categoria legilor ordinare.        
       VICEPREŞEDINTE,                                                          SECRETAR,

         Florin IORDACHE                                                 Gabriel ANDRONACHE
Consilier, Ciprian Bucur

